Μια ειδική εφαρμογή στην ιστοσελίδα της Γενικής Γραμματείας κατά της Διαφθοράς, ανοίγει την πύλη στους πολίτες για να καταγγέλλουν ακόμα και ανώνυμα αν επιθυμούν φαινόμενα δωροδοκιών και διαφθοράς από κρατικούς αξιωματούχους. Ο πολίτης μπαίνει στην ιστοσελίδα http://www.gsac.gov.gr της Γενικής Γραμματείας κατά της διαφθοράς και επιλέγει την εφαρμογή "Καταγγελίες" .

Εκεί ανώνυμα ή επώνυμα αναφέρει την εμπλεκόμενη δημόσια υπηρεσία και το εμπλεκόμενο πρόσωπο. Ακολούθως επιλέγει αδίκημα και γράφει μια περίληψη της υπόθεσης. Επισυνάπτει στοιχεία ή έγγραφα και στη συνέχεια αναφέρει ονόματα τυχόν άλλων μαρτύρων ή εμπλεκομένων προσώπων. Η καταγγελία καταχωρίζεται και επιλαμβάνεται εισαγγελέας που έχει επιφορτιστεί με αυτό το καθήκον στην Γενική Γραμματεία κατά της Διαφθοράς.

Δεν γνώριζαν που να απευθυνθούν

Η εφαρμογή δημιουργήθηκε διότι σε πρόσφατη έρευνα της Γενικής Γραμματείας προέκυψε ότι τα 2/3 των πολιτών θα κατήγγειλαν ένα κρούσμα διαφθοράς, αλλά το 55% από αυτούς δεν ήξεραν που να απευθυνθούν.

Έτσι δημιουργήθηκε ειδικό γραφείο και ειδική εφαρμογή που ο πολίτης μπορεί να χρησιμοποιεί για να καταγγείλει: μέλη της δημόσιας διοίκησης για δωροδοκία και διαφθορά, κακοδιαχείριση των κονδυλίων του ΕΣΠΑ και άλλα αδικήματα. Στη συνέχεια επιλαμβάνεται εισαγγελέας.